
Az ”öröm” fogalmi tartományának német és magyar frazémái kognitív nyelvészeti szemszögből

A frazémák hagyományos megközelítése mellett a legújabb kutatási irányzatok egyike a kognitív nyelvészet eszközeivel való vizsgálatuk. Ezen belül leginkább a metaforák és metonímiák kognitív nyelvészeti megközelítésének alkalmazhatósága a kutatások tárgya. A frazémák fontos részét képezik mentális szótárunknak. A hagyományos felfogás szerint kizárólag egymástól független, nyelvi jelenségek, ugyanakkor egy kognitív nyelvészeti, szemantikai megközelítés során fény derülhet motivációjukra, a gyakori forrás- és céltartományokra, valamint az esetleges képi elemekre, mindez pedig előtérbe helyezné a kognitív metaforaelmélet elméleti és alkalmazott nyelvészeti hasznát. Az alábbi elemzés azonos szemantikai területről, az ”öröm” fogalmi tartományából származó német és magyar frazémák kontrasztív vizsgálatán keresztül igyekszik megmutatni, mennyiben alkalmazható a frazeológiában a kognitív nyelvészeti megközelítés, illetve miben nyújthat esetleg újat a hagyományos kontrasztív elemzések mellett. A kognitív nyelvészeti kutatások alapfogalmaival és eredményeinek segítségével alakít ki egy saját elemzési modellt, mely próbája a frazémák egy újabb lehetséges megközelítésének.



